Černobylio naujasis apsauginis gaubtas

Černobylio naujasis apsauginis gaubtas – arkinės konstrukcijos izoliuojantis gaubtas, pastatytas virš avarijos metu susprogusio 4-ojo reaktoriaus bloko Černobylio atominėje elektrinėje (anksčiau bloką dengė sarkofagas „Ukrytije“). Naujasis gaubtas tapo didžiausia pasaulyje mobilia antžemine struktūra. Statybos prasidėjo 2007 m. Iš pradžių manyta, kad projektas bus baigtas iki 2012–2013 m., tačiau dėl nepakankamo finansavimo baigimo terminai buvo perkelinėjami. 2016 m. lapkričio mėn. pabaigoje gaubtas buvo sėkmingai užstumtas ant reaktoriaus pastato, po to buvo tęsiamas įrangos montavimas ir patikrinimai. Tikėtasi, kad projektas bus baigtas ir jo paleidimas pradėtas 2017 m. lapkričio mėn., tačiau vėliau ši data buvo atidėta 2018 m. gegužės mėn., nes rangos įmonė „Novarka“ nesugebėjo laiku atlikti reikiamų darbų. Galiausiai gaubtas buvo pradėtas eksploatuoti 2019 m. liepos 10 d. Bendroji informacija Kai 1986 m. buvo statomas sarkofagas „Ukrytije“, jo eksploatavimo laikas buvo paskaičiuotas į priekį 20–40-čiai metų. Po statybų sarkofagas buvo sustiprintas. Ekspertai buvo įsitikinę, kad tinkamai prižiūrint sarkofagas stovės daugiau nei dešimtmetį, tačiau, atsižvelgiant į didelį pavojų, jei sarkofagas griūtų, buvo nuspręsta sukurti papildomą apsaugą. Naujos arkos statybų metu teko susidurti su šiomis užduotimis: Užtikrinti papildomą aplinkos apsaugą nuo radioaktyviųjų dalelių; Sudaryti galimybę dalinai išardyti sarkofago ir atominės elektrinės avarines ir nepatikimas struktūras; Užtikrinti, kad sarkofagas būtų izoliuotas nuo lietaus ir tirpimo vandenų antplūdžio Istorija „VINCI Construction Grand Projects“, „Vinci Corporation“ ir „Bouygues Travaux Publics“ dukterinė įmonė, viena iš „Bouygues“ pramonės įmonių grupės įmonių, priklausančių „NOVARKA“ konsorciumui, 2007 m. rugsėjį pasirašė sutartį dėl „Naujojo sarkofago“ projekto įgyvendinimo su Černobylio atomine elektrine. Tai numatė apsauginio arkos formos apvalkalo projektavimą ir konstravimą. Norint įgyvendinti projektą, reikėjo išspręsti nemažai sudėtingų techninių problemų. Pavyzdžiui, reikėjo išardyti garsųjį ventiliacinį vamzdį, kuris užtikrino oro pritraukimą į 3-ojo ir 4-ojo energoblokų pastatus. Darbų sudėtingumą lėmė tai, kad per Černobylio sprogimą buvo sugadintas 150 metrų aukščio ir apie 350 tonų masės vamzdis ir bet kuriuo metu galėjo sugriūti ant pastogės stogo. Išmontavimui iš Italijos buvo pristatytas specialus ypač sunkus vokiškas kranas DEMAG CC 8800-1, kurio keliamoji galia yra 1600 tonų. Iki 2014 m. pradžios vamzdis buvo supjaustytas į 6 fragmentus, išardytas dalimis ir palaidotas 3-iojo energobloko pastate, dėl kurio Černobylio elektrinė prarado istorinę išvaizdą. Darbo kaina sudarė 11,7 milijono JAV dolerių. 2010–2011 m. netoli atominės elektrinės buvo parengta surinkimo aikštelė, arkų surinkimas pradėtas 2012 m. lapkričio mėn. 2013 m. birželio ir rugsėjo mėn. buvo atliktos pirmosios pusės arkos kėlimo operacijos, ji buvo surinkta 2014 m. balandžio mėn. Antrosios pusės kėlimo operacijos buvo vykdomos 2014 m. balandžio, rugpjūčio ir spalio mėn. 2015 m. spalio mėn. dvi arkos pusės buvo sujungtos į vieną struktūrą. Iki 2016 m. lapkričio mėn. surinkimo aikštelėje prie ketvirtojo energobloko buvo baigtos montuoti „arkos“ konstrukcijos. Lapkričio 14 d. buvo pradėtas užstūmimo procesas, naudojant daugybę domkratų; buvo manoma, kad procesas užtruks apie 4 dienas. 2016 m. lapkričio 29 d. ERPB paskelbė, kad sėkmingai baigtas užstūmimas ant reaktoriaus pastato, ir buvo surengti iškilmingi renginiai, kuriuose dalyvavo keli politikai ir ERPB atstovai. Buvo tęsiamas įrangos pajungimo darbas, vėliau pastatas buvo užplombuotas ir išbandyta įranga. Objektą buvo planuojama pradėti eksploatuoti iki 2017 m. lapkričio mėn. ir perduoti Černobylio elektrinės administracijai, tačiau pabaigos data buvo atidėta 2018 metams. 2019 m. birželio 1 d. Prancūzijos užsienio reikalų ministras Le Drianas lankėsi Černobylyje ir apžiūrėjo arkos užbaigimą. 2019 m. liepos 10 d. buvo pradėta arkos eksploatacija. Charakteristikos Plotis: 257 m; Aukštis: 110 m; Ilgis: 165 m; Konstrukcijų svoris: 36,2 tūkst. tonų; Darbuotojų skaičius: apie 3000 žmonių; Veikimo laikas: 70–100 metų; Projekto kaina: 2,15 milijardo eurų Gaubtas yra daugiafunkcis kompleksas, skirtas sarkofagą paversti ekologiška sistema. Ją sudaro 19 konstrukcijų, iš kurių pagrindinė yra apsauginė arkos formos konstrukcija su specialiu dvigubu apvalkalu. Projekte taip pat numatyti specialūs pamatai, vakarinės ir rytinės galinės sienos, nestandartiniai tiltiniai kranai, daugiafunkcė ventiliacijos sistema, technologinis kompleksas su radioaktyviųjų medžiagų nukenksminimo, suskaidymo ir pakavimo vietomis ir kt. Remiantis žiniasklaidos pranešimais, pastatymo momentu šis gaubtas tapo didžiausia mobiliąja antžemine struktūra pasaulyje Kritika Černobylio atominės elektrinės vyr. inžinieriaus pavaduotojo (1979–1986 m.) Nikolajaus Karpano teigimu, naujasis gaubtas radioaktyviųjų teršalų išmetimo į aplinką problemos neišspręs. Anot N. Karpano, saugumą galima užtikrinti tik įrengus žymiai hermetiškesnį apvalkalą. Išnašos Nuorodos Oficiali „VINCI Construction Grand Projects“ svetainė Archyvuota kopija 2022-01-23 iš Wayback Machine projekto. Oficiali „Bouygues Travaux Publics“ svetainė Archyvuota kopija 2019-08-22 iš Wayback Machine projekto.